钦定古今图书集成/明伦汇编/氏族典/第228卷 > 杨元卿
## 钦定古今图书集成/明伦汇编/氏族典/第228卷 > 杨元卿

按《唐书·杨元卿传》：元卿，史失其何所人。吴少诚跋扈
蔡州，元卿以褐衣见署剧县，俄召入幕府，又事少阳，
阴挠少阳事而输款朝廷。及元济擅袭节度，元卿欲
困其财使不振，谬说曰：“大赐将士以自固，又邀事诸
镇，则诸将悦，庶几助我。吾为君持表见天子，安有不
从者？”元济讦之。既至，则具条贼虚实，请敕诸道执元
“济诛之。”元济觉，乃杀其妻并四子。宪宗拜元卿岳王
府司马，与李愬议侨置蔡州，以元卿为刺史，优纳降
附。蔡平，超拜左金吾卫将军。长庆初，擢泾原渭节度
使。居六年，泾人德之，徙节河阳。太和七年，以疾归东
都，授太子太保。卒，赠司徒。